
Concere - Referat af markedsdialog

Formål med mødet
Målgrupper og indsatsbehov
Concere oplever, at målgruppen har komplekse og sammensatte udfordringer. Mange borgere har psykiske eller kognitive funktionsnedsættelser, herunder ADHD og autisme, ligesom misbrugsproblematikker ofte indgår i udfordringsbilledet.
Der peges på behovet for en helhedsorienteret indsats, hvor der arbejdes med både beskæftigelse, sociale forhold og helbredsmæssige udfordringer. Samtidig vurderes det vigtigt, at indsatsen kan tilpasses den enkelte borgers behov og ressourcer.
Unge og voksne målgrupper
Concere vurderer, at unge og voksne med komplekse udfordringer som udgangspunkt kan omfattes af den samme indsats. Forskellene mellem målgrupperne vurderes primært at handle om individuelle behov frem for alder, og der kan derfor være behov for særlige tilgange eller aktiviteter for enkelte borgere.
Samarbejde mellem leverandør og jobcenter
Concere fremhæver betydningen af et partnerskabsorienteret samarbejde mellem leverandør og jobcenter. Samlokation vurderes at styrke den faglige sparring, udviklingen af indsatsen og den fælles målsætning.
Trepartssamtaler beskrives som et vigtigt redskab, der understøtter samarbejdet mellem borger, leverandør og jobcenter. De vurderes blandt andet at reducere risikoen for splitting, understøtte gode overgange mellem indsatser og mindske den administrative tid.
Arbejdsfællesskaber, fællesskaber og virksomhedsrettede aktiviteter
Concere vurderer, at arbejdsfællesskaber udgør et centralt element i indsatsen. Individuelle samtaler kan ikke stå alene, og interne værksteder giver mulighed for at afprøve borgernes ressourcer, identificere skånehensyn og understøtte udviklingen mod beskæftigelse.
Concere fremhæver vigtigheden af at der er forskellige typer af interne værksteder med forskellige arbejdsopgaver. Desuden fremhæves at arbejdsledere med pædagogiske kompetencer kan understøtte borgernes udvikling og skabe et trygt miljø, hvor udfordringer kan afdækkes og håndteres.
Concere vurderer, at målet fortsat bør være ordinær beskæftigelse, men at mange borgere har behov for først at afprøve deres arbejdsevne i interne arbejdsfællesskaber. Overgangen til eksterne virksomheder kan være udfordrende, og der arbejdes derfor målrettet med at skabe en glidende overgang.
I samarbejdet med eksterne virksomheder peges der på betydningen af at arbejde med virksomhedernes inklusionskapacitet. Lønnede timer vurderes at kunne understøtte motivation og progression og bør, hvor det er muligt, etableres tidligt i forløbet. Socialt frikort fremhæves ligeledes som et relevant redskab for en del af målgruppen.
Helhedsorienteret støtte og progression
Concere fremhæver relationen mellem borger og konsulent som et centralt element i indsatsen. Den faste konsulent vurderes at være afgørende for at skabe tillid, understøtte borgerens udvikling og sikre kontinuitet gennem hele forløbet.
Efterværn beskrives som et væsentligt element i indsatsen. Den fortsatte tilknytning til den faste konsulent kan understøtte både borger og arbejdsgiver efter overgang til beskæftigelse, blandt andet ved behov for hjælpemidler eller håndtering af udfordringer på arbejdspladsen.
Concere peger desuden på betydningen af, at borgeren inddrages aktivt i forløbet og gradvist bliver aktør i eget liv. Fysisk træning, KRAM-faktorer, hverdagsmestring og mindfulness fremhæves som elementer, der kan understøtte struktur, trivsel og arbejdsmarkedsparathed.
Levering af indsatsen
Concere vurderer, at de kan levere alle de beskrevne elementer i den kommende indsats.
Økonomi og prismodeller
Concere vurderer, at de nuværende prisniveauer overordnet er rimelige. Samtidig peges der på, at dokumentationskravene kan gøre det vanskeligt for mindre eller nye leverandører at byde ind på opgaven.
Krav om rapportering vurderes som rimelige, men der kan med fordel være dialog om rapporternes hyppighed og omfang. Fleksibelt timetal vurderes positivt, og der peges generelt på behovet for en god balance mellem styring og faglig frihed.
Concere er ikke umiddelbart tilhænger af en fast forløbspris, men peger i stedet på, at færre registreringskrav og en enklere prismodel kan understøtte en mere fleksibel indsats.
Udbudsdesign
Concere efterlyser et større fokus på resultater frem for proceskrav i det kommende udbud. Der peges på, at resultatopfølgningen med fordel kan omfatte flere parametre end beskæftigelse alene, herunder trivsel, borgertilfredshed, fremmøde og gennemførte trepartssamtaler.
Prækvalifikation vurderes som en hensigtsmæssig udbudsform, der kan understøtte interessen for at afgive tilbud. Derudover vurderes udbud med forhandling at være en god proces, da det giver mulighed for dialog mellem kommune og leverandører.
Concere anbefaler, at opgaven varetages af to leverandører. Det vurderes at kunne understøtte konkurrence, sikre bedre geografisk dækning og bidrage til et bredere udbud af indsatser.
Øvrigt
Ingen øvrige bemærkninger.




